**ELŐTERJESZTÉS**

**Szombathely Megyei Jogú Város Közgyűlésének 2021. december havi ülésére**

**Javaslat a szombathelyi óvodai ellátórendszerben prognosztizált munkaerő-hiány kezelésére**

**Helyzetelemzés**

Országosan jelentkező probléma, hogy minden évben egyre nagyobb kihívást jelent a nyugdíjba vonuló óvodapedagógusok helyére óvodapedagógus végzettségű személyt találni.

2021-ben 1119 fő kezdte meg tanulmányait óvodapedagógus szakon. Az egyetemeken óvodapedagógus szakon tanulók létszáma nem fedi le országosan az üres óvodapedagógusi álláshelyeket.

A friss diplomások az alacsony bérek, az egyébként is magas adminisztratív terhek további növekedése, az alkalmazotti létszámhiány következtében kialakuló túlmunkák magas száma miatt nem tartják vonzónak az óvodapedagógusi hivatást.

Tovább nehezíti a helyzetet, hogy az óvodapedagógusként végzett hallgatók egy része nem Magyarországon helyezkedik el.

A 2020/2021. nevelési évben több szombathelyi önkormányzati óvodában a nevelési évet óvodapedagógus hiánnyal tudták elindítani.

Amennyiben az óvoda a meghirdetett óvodapedagógusi álláshelyet nem tudja óvodapedagógussal betölteni (sikertelen pályázat, vagy nem megfelelő pályázó) az alábbi lehetőségekkel élhet:

* nyugdíjas óvodapedagógus foglalkoztatása határozott idejű kinevezéssel - ennek feltétele, hogy a nyugdíjas a foglalkoztatás idejére lemondjon a nyugdíjáról;
* nyugdíjas óvodapedagógus foglalkoztatása megbízási szerződéssel maximum heti 14 órában;
* pedagógiai asszisztens foglakoztatása határozott idejű kinevezéssel a reggeli, vagy/ és a délutáni időszak felügyeletének ellátására.

A fennálló óvodapedagógus hiányt tovább súlyosbítja, hogy 2022. évben várhatóan 20 fő válik nyugdíjazásra jogosulttá.

Az elkövetkező 5 évben az alábbiak szerint alakul az óvodapedagógus hiány (nyugdíjazás, várható GYED, GYES a korábbi évek adatai alapján) Szombathely város óvodáiban:

|  |  |  |  |  |  |
| --- | --- | --- | --- | --- | --- |
| Megüresedés oka | 2022 | 2023 | 2024 | 2025 | 2026 |
| Nyugdíjazás  (öregségi + 40 év) | 20 | 8 | 11 | 6 | 10 |
| GYED, GYES | 27 | 24 | 25 | 25 | 25 |
| Összesen: | 47 | 32 | 36 | 31 | 35 |

Az óvodapedagógusi bérek a közalkalmazotti bértábla alapján kerülnek kiszámításra, a béreknek a versenyszféra diplomás béréhez való igazítása, országos szinten történő rendezése állami feladat.

Az óvodapedagógusi életpálya vonzóvá tételéhez, az óvodai dolgozók életfeltételeinek javításához, a pályán való megtartásához szükség lenne egy – az önkormányzat anyagi lehetőségeit meg nem haladó – ösztönzőrendszer kialakítására.

A Kulturális, Oktatási és Civil Bizottság a 2021. október 26-i ülésén tárgyalta az önkormányzat által fenntartott óvodák óvodapedagógusi ellátottságáról szóló előterjesztést, és a 74/2021. (X.26.) KOCB számú határozatával kérte, hogy a 2021. novemberi bizottsági ülésre kerüljön előterjesztésre – az Óvodavezetői Munkaközösség véleményének, és a bizottsági vitában elhangzottak figyelembevételével – egy javaslat az Önkormányzat által fenntartott óvodákban lévő óvodapedagógus utánpótlás biztosítására, az esetleges hiányok megszüntetésére, az óvodapedagógusok anyagi elismerésére.

A Kulturális, Oktatási és Civil Bizottság2021. november 23-i üléséna szombathelyi óvodai ellátórendszerben prognosztizált munkaerő-hiány kezelésére vonatkozó javaslatot megtárgyalta, annak előterjesztés szerinti bevezetésével egyetért, és a 86/2021. (XI.23.) KOCB. számú határozatában javasolta a Közgyűlésnek, hogy az előterjesztést a 2021. december havi ülésén tárgyalja meg.

**Az óvodapedagógusi utánpótlás biztosítása**

Szombathely Megyei Jogú Város Önkormányzata 2013. évben vezette be a „Szombathely visszavár” ösztöndíjrendszert, mely alapján már a bevezetéstől kezdve havi 50.000,- Ft-tal támogatta az óvodapedagógus hallgatókat, amennyiben vállalták, hogy a diploma megszerzését követően Szombathelyen helyezkednek el a támogatás idejének megfelelő ideig.

Az elmúlt 8 évben összesen 32 óvodapedagógus hallgatót támogatott az önkormányzat, azonban ez egyre csökkenő tendenciát mutat, míg az első évben 10 hallgató csatlakozott a programhoz, az utóbbi években a számuk egyre csökkent, 2020. évben már csak 2 fő nyújtotta be pályázatát.

Fentiek alapján megállapítható, hogy a „Szombathely visszavár” ösztöndíjrendszer mellett további ösztönzőkre van szükség ahhoz, hogy a kezdő óvodapedagógusok Szombathelyen vállaljanak munkát.

Jelenleg az országban 12 felsőoktatási intézményben van lehetőség óvodapedagógusi szakképzettség szerzésére. A „Szombathely visszavár” ösztöndíjpályázatban résztvevő hallgatók döntő többsége a Soproni Egyetemen tanult, egy kis része pedig az ELTE hallgatója (volt).

Az óvodavezetők a hallgatókkal, a leendő óvodapedagógusokkal akkor találkoznak először, amikor a hallgatók jelzik, hogy egyéni szakmai gyakorlatukat az adott óvodában szeretnék teljesíteni.

Az egyetemek tanterve, valamint az óvodavezetők tájékoztatása alapján a hallgatók egyéni szakmai gyakorlata az első 5 félévben 1 hét.

Az óvodapedagógiai kar óvodapedagógia szakos hallgatói a VI. félévben a nappali tagozaton 8 hetes, a levelező tagozaton 3 hetes összefüggő óvodai szakmai gyakorlaton kötelesek részt venni. A hallgatók a gyakorlatot az általuk választott óvodában végzik a Tanulmányi rendben erre kijelölt időpontban, nappali tagozaton a VI. szemeszter első 8 hetében, levelező tagozaton a VI. szemeszter során.

Az eddig rendelkezésre álló információk szerint Szombathely Megyei Jogú Város Önkormányzata által fenntartott óvodákban eddig - a 2021/2022. tanévre egyéni szakmai gyakorlatra – 12 fő jelentkezett (ez azonban még változhat) az alábbiak szerint:

1 hétre: 1 fő I. éves hallgató

2 fő (végzős levelezős)

3 hétre: 5 fő (végzős levelezős) – ebből 3 fő saját dolgozó

8 hétre: 4 fő (végzős nappalis - ebből 2 fő „Szombathely visszaváros”)

A 2019/2020. nevelési évben 9 fő, a 2020/2021. nevelési évben 9 fő végzős hallgató töltötte gyakorlatát önkormányzati óvodában.

A 8 hetes szakmai gyakorlatot nappali tagozaton február-március hónapban kell teljesíteniük a hallgatóknak, diplomájukat pedig júniusban kapják kézhez. Levelező szak esetében a VI. félév során bármikor teljesíthetik.

A tapasztalatok alapján elmondható, hogy elsősorban a VI. félévben választanak a hallgatók szombathelyi óvodákat, az első öt félévben elsősorban a felsőoktatási intézmény gyakorló óvodáit választják.

**Megoldási javaslat: „Szombathelyi óvodapedagógusi életpálya támogatása” program**

1. **Tanulmányi támogatás**

Megoldást jelenthet az óvodapedagógus utánpótlás biztosítására, ha a végzős, szombathelyi óvodában egyéni szakmai gyakorlatot teljesítő hallgatóval az Önkormányzat szerződést köt arra vonatkozóan, hogy a diplomája megszerzését követően Szombathelyen, önkormányzati fenntartású óvodában dolgozik legalább 3 év időtartamban. Amennyiben nem tölti ki a 3 év időtartamot, vagy nem fogadja el a számára felajánlott szombathelyi önkormányzati óvodai munkalehetőséget, úgy időarányos visszafizetési kötelezettsége keletkezik.

Tekintettel arra, hogy a végzősök csak a VI. félévben kezdik meg gyakorlatukat az óvodában, és október-november-december hónapban jelzik ezirányú szándékukat, a jelentkezés hónapjától (októbertől 9 hónapra) lehetne velük szerződést kötni, egy viszonylag magas, havi 200.000,- Ft „ösztöndíj” összegre vonatkozóan. 2022. évben októbertől lehetne indítani a támogatást az előző 3 év adatai alapján 10 fő gyakorlaton lévő hallgatóval számolva, amellyel 5 és fél év múlva az összes nyugdíjazás miatt megüresedő óvodapedagógusi álláshely betölthető lehet.

Az előzőekben vázolt feltételekkel a 2022-2026. évre – abban az esetben, ha minden évben valamennyi hallgatóval szerződés kerülne megkötésre - számítva a végzős hallgatók tanulmányi támogatása az alábbi költségvetési forrást igényelné:

|  |  |  |  |  |  |  |
| --- | --- | --- | --- | --- | --- | --- |
| **Év** | **2022.** | | **2023.** | | **2024.** | |
| Tanév | Létszám | Támogatás | Létszám | Támogatás | Létszám | Támogatás |
| 2022/2023. | 10 | 6 000 000 | 10 | 10 000 000 |  |  |
| 2023/2024. |  |  | 10 | 6 000 000 | 10 | 10 000 000 |
| 2024/2025. |  |  |  |  | 10 | 6 000 000 |
| 2025/2026. |  |  |  |  |  |  |
| Összesen: | 10 | 6 000 000 | 20 | 16 000 000 | 20 | 16 000 000 |

A 2025. év és 2026. év költségvetési igénye megegyezik a 2024-es évvel.

1. **Tandíj átvállalása**

Enyhítheti az óvodapedagógus hiányt az óvodákban dolgozó, óvodapedagógus képzésre jelentkező pedagógiai asszisztensek, dajkák, óvodatitkárok tandíjának átvállalása.

Az Önkormányzat ebben az esetben is szerződést köt arra vonatkozóan, hogy a diploma megszerzését követően Szombathelyen, önkormányzati fenntartású óvodában dolgozik legalább 3 év időtartamban. Amennyiben nem tölti ki a 3 év időtartamot, vagy nem fogadja el a számára felajánlott szombathelyi önkormányzati óvodai munkalehetőséget, úgy időarányos visszafizetési kötelezettsége keletkezik.

Jelenleg 33 pedagógiai asszisztens, 104 dajka, és 17,5 óvodatitkár dolgozik az óvodákban. A jelenlegi 180.000 Ft/félév tandíjjal számolva a 6 féléves képzés 1 főre összesen 1.080.000,- Ft-ot jelentene.

Amennyiben évente 5 fő képzési költségeit biztosítaná az Önkormányzat, az az alábbi költségekkel járna:

(2025-től a folyamatos 5 fővel számolva nem emelkedik az önkormányzatot terhelő tandíj összege.)

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Év | 2022. | | 2023. | | 2024. | | 2025. | |
| Tanév | Lét-  szám | Tandíj | Lét-  szám | Tandíj | Lét-  szám | Tandíj | Lét-  szám | Tandíj |
| 2022/2023. | 5 | 900 000 | 5 | 1 800 000 | 5 | 1 800 000 | 5 | 900 000 |
| 2023/2024. |  |  | 5 | 900 000 | 5 | 1 800 000 | 5 | 1 800 000 |
| 2024/2025. |  |  |  |  | 5 | 900 000 | 5 | 1 800 000 |
| 2025/2026. |  |  |  |  |  |  | 5 | 900 000 |
| Összesen: | 5 | 900 000 | 10 | 2 700 000 | 15 | 4 500 000 | 20 | 5 400 000 |
|  |  |  |  |  |  |  |  |  |

A javaslat szerinti támogatások bevezetése esetén a megelőző évek nyugdíjazási és betöltetlen óvodapedagógusi állásainak alakulását figyelembe véve az I. és II. pontban szereplő támogatási formák a következő 5 év távlatában megoldást jelenthetnek a szakemberhiány tekintetében, és hosszú távon biztosítanák az óvodák optimális működéséhez szükséges szakemberek rendelkezésre állását az alábbi maximális önkormányzati támogatás mellett:

* 2022. év: 6,9 M Ft
* 2023. év: 18,7 M Ft
* 2024. év: 20,5 M Ft
* 2025. év: 21,4 M Ft.
* 2026. év: 21,4 M Ft.

A „Szombathelyi óvodapedagógusi életpálya támogatása” program a város költségvetési helyzetétől függően további támogatási elemekkel bővíthető.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2021. december „ ”**

**/: Dr. Nemény András :/**

**HATÁROZATI JAVASLAT**

**……../2021. (XII….) Kgy. sz. határozat**

1. Szombathely Megyei Jogú Város Közgyűlése a „Javaslat a szombathelyi óvodai ellátó rendszerben prognosztizált munkaerő-hiány kezelésére” című előterjesztést megtárgyalta, és egyetért az előterjesztésben foglalt támogatási formák bevezetésével.
2. A Közgyűlés felhatalmazza a Gazdasági és Jogi Bizottságot, hogy a tanulmányi támogatásról és a tandíj átvállalásáról szóló szerződés szövegét jóváhagyja.
3. A Közgyűlés a program végrehajtásához szükséges forrást az Önkormányzat mindenkori költségvetésében biztosítja.
4. A Közgyűlés felkéri a polgármestert, hogy az első év tapasztalatai alapján a program kerüljön kiértékelésre, és vizsgálja meg a program további támogatási elemekkel történő bővítésének lehetőségét.

**Felelős:** Dr. Nemény András polgármester

Dr. László Győző alpolgármester

Dr. Horváth Attila alpolgármester

Dr. Károlyi Ákos jegyző

/a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője,

Stéger Gábor, a Közgazdasági és Adó Osztály vezetője/

**Határidő:** azonnal /1. pont vonatkozásában/

Gazdasági és Jogi Bizottság soron következő ülése /2. pont vonatkozásában/

az Önkormányzat éves költségvetési rendeletének elfogadása /3. pont vonatkozásában/

2023. június 30. /4. pont vonatkozásában/